**PRIJEDLOG**

Na osnovu člana 39. i 82. Zakona o lokalnoj samoupravi („Službeni glasnik Republike Srpske“ broj: 97/16, 36/19), člana 76. Statuta Grada Doboj („Službeni glasnik Grada Doboj“ broj: 1/17) i člana 128. Poslovnika o radu Skupštine Grada Doboj („Službeni glasnik Grada Doboj“ broj: 1/17), Skupština Grada Doboj je na sjednici održanoj \_\_\_\_\_\_\_\_\_2019. godine donijela:

**O d l u k u**

o kriterijima sufinansiranja sredstava za kupovinu 100 stanova u svrhu podsticanja mladih bračnih parova na području Grada Doboj

**I**

Ovom Odlukom utvrđuju se kriteriji sufinansiranja sredstava za kupovinu 100 stambenih jedinica u svrhu podsticanja mladih bračnih parova na području Grada Doboj.

Postupak sufinansiranja je odobren Odlukom o sufinansiranju sredstava za kupovinu 100 stanova u svrhu podsticanja mladih bračnih parova na području Grada Doboj („Službeni glasnik Grada Doboj“ broj: 8/19).

Grad Doboj obezbjeđuje 2 modela sufinansiranja u smislu ove Odluke i to:

1. Grad Doboj finansira 49% ukupne vrijednosti stambene jedinice, dok supružnici učestvuju 51%, u kojem slučaju supružnici biraju stambenu jedinicu;
2. Grad Doboj finansira 70% ukupne vrijednosti stambene jedinice, dok supružnici finansiraju 30%, u kojem slučaju supružnici nemaju pravo izbora stambene jedinice, odnosno, stambenu jedinicu bira Grad Doboj putem javnog poziva.

**II**

Grad Doboj sufinansiraće sredstva za kupovinu 100 stambenih jedinica u smislu tačke I ove Odluke, na način i pod uslovima kako slijedi:

1. ukupna kvadratura stambene jedinice može iznositi od 40 a zaključno sa 75m2;
2. stambena jedinica mora biti novoizgrađena i nekorištena;
3. stambena jedinica mora biti sagrađena na području Grada Doboj;
4. stambena jedinica mora biti upisana u javne knjige o evidenciji nepokretnosti i pravima na njima (katastar nepokretnosti), kao legalna, bez tereta, zabilježbi i neriješenih zahtjeva;
5. stambeni objekat u kojem se nalazi stambena jedinica koja je predmet sufinansiranja mora imati upotrebnu dozvolu;
6. maksimalna cijena stambene jedinice po kvadratnom metru iznosi do 1.600,00KM sa uključenim PDV-om.

**III**

Pravo na sufinansiranje, u smislu tačke I ove Odluke imaju parovi koji:

su državljani Republike Srpske/Bosne i Hercegovine;

1. su mlađi od 30 godina, odnosno stariji od 18 godina, odnosno koji danom prijave na javni konkurs imaju navršenih 18 godina starosti, odnosno nisu navršili 30 godina starosti;
2. su zaključili brak poslije 11.09.2019.godine;
3. najmanje jedan od supružnika ima prebivalište na području Grada Doboj u neprekidnom trajanju od najmanje 3 godine, računajući od dana prijave na javni konkurs. Supružnici kojima bude odobreno sufinansiranje u smislu ove Odluke, imaće obavezu dokazivanja prebivališta na svake 4 navršene godine stanovanja;
4. nijedno od supružnika nije vlasnik/suvlasnik nepokretnosti – objekata (kuće, stana), uslovnih za stanovanje na području Bosne i Hercegovine;
5. nijedno od supružnika nije prometovalo nepokretnostima – objektima u posljednje 3 godine, računajući od dana prijave na javni konkurs;
6. imaju namjeru ostvarenja stalnog boravka na području Grada Doboj u periodu od najmanje 20 godina, računajući od dana zaključenja ugovora, odnosno, u posmatranom periodu supružnici imaju obavezu periodično dokazati boravak u stambenoj jedinici (alineja 4) koja je bila predmet sufinansiranja, ne mogu otuđiti predmetnu stambenu jedinicu niti je izdati drugom u zakup.

**IV**

Sredstva obezbjeđenja za uredno ispunjenje kriterija iz tačke III alineje 7. ove Odluke podrazumijevaju osnivanje založnog prava nad nepokretnostima - hipoteku i druga sredstva obezbjeđenja, koja će pobliže biti uređena posebnim ugovorima.

**V**

Na temeljima ove Odluke, a poštujući odredbe Odluke o sufinansiranju sredstava za kupovinu 100 stanova u svrhu podsticanja mladih bračnih parova na području Grada Doboj („Službeni glasnik Grada Doboj“ broj: 8/19), Gradonačelnik će imenovati radno tijelo i raspisati javni poziv.

Sva prava i obaveze koji proizilaze iz postupka sufinansiranja sredstava za kupovinu stambenih jedinica koje su predmet ove Odluke, biće uređeni posebnim ugovorima.

**VI**

Ova Odluka stupa na snagu osmog dana od dana objavljivanja u “Službenom glasniku Grada Doboj”.

REPUBLIKA SRPSKA

GRAD DOBOJ

SKUPŠTINA GRADA DOBOJ

Broj: 01-013-\_\_\_\_\_\_/19 PREDSJEDNIK SKUPŠTINE

Datum: \_\_\_\_\_\_\_\_\_\_ Sanja Vulić

**OBRAZLOŽENJE**

Odluke o kriterijima sufinansiranja sredstava za kupovinu 100 stanova u svrhu podsticanja mladih bračnih parova na području Grada Doboj

Pravni osnov za donošenje ove Odluke sadržan je u odredbama člana 39. i 82. Zakona o lokalnoj samoupravi („Službeni glasnik Republike Srpske“ broj: 97/16, 36/19), kojim odredbama je skupštinama jedinica lokalnih samouprava – opština i gradova, dodijeljena nadležnost organa koji kreira lokalnu politiku i odlučuje o imovini u formi opštih akata, člana 76. Statuta Grada Doboj i Poslovnika o radu Skupštine Grada Doboj (oba akta objavljena u „Službenom glasniku Grada Doboj“ broj: 1/17), kojim odredbama su prethodno navedene nadležnosti iz Zakona o lokalnoj samoupravi dodijeljene Skupštini Grada Doboj.

Ova Odluka izrađena je poštujući odredbe Pravila izrade zakona i drugih propisa u Republici Srpskoj („Službeni glasnik Republike Srpske“ broj 24/14), čijoj primjeni podliježu i jedinice lokalne samouprave, a prilikom izrade opštih akata.

Odredbama Odluke utvrđeno je kako slijedi:

Tačkom I Odluke utvrđen je predmet, obuhvat i modeli sufinansiranja

Tačkom II Odluke utvrđene su kriteriji koje moraju ispunjavati stambene jedinice da bi bile predmet sufinansiranja

Tačkom III Odluke utvrđene su obaveze koje supružnici moraju ispuniti kako bi ostvarili pravo na sufinansiranje

Tačkom IV Odluke utvrđena je obaveza bližeg uređenja sredstava obezbjeđenja posebnim ugovorima.

Tačkom V Odluke Gradonačelnik Grada Doboj ovlašten je da pobliže uredi i provede postupak sufinansiranja i zaključi ugovore.

Tačkom VI Odluke utvrđeno je stupanje na snagu iste.

Razlozi za donošenje ove Odluke sadržani su u obavezi Grada da putem nadležnih organa utvrdi kriterije sufinansiranja stambenih jedinica kao podsticaja mladim bračnim parovima za formiranje bračne zajednice na području Grada.

OBRAĐIVAČ PREDLAGAČ

KABINET GRADONAČELNIKA GRADONAČELNIK